Сымаджэхэр шым ягъэшэсурэ ягъэхъуж
 Шыхъуэхэм я хъыбархэм къыхэщ зэпытщ адыгэшыр зэрыгубзыгъэм къыхэкIыу, зи лъакъуэ къыдэмыбз сабийхэри балигъхэри ягъэшэсурэ, сымаджэхэм я гукъыдэжыр къызэраIэтыр, я узыр нэхъ мащIэ зэращIыр. Иджыблагъэ Урысей Президентым и лIыкIуэу СКФО-м щыIэ Чайкэ Юрий акъылэгъу къадэхъуауэ, ЕсэнтIыгу ИппотерапиемкIэ центрым и проектыр утыку кърахьащ.  
 Хъыбарым щыгъуазэ дещI Псыхуабэ щылажьэ «Интерфакс-Юг» хъыбарегъащIэ IэнатIэм. «Урысей ипщэм абы хуэбгъэдэн иджыри иткъым, - дыкъыщоджэ хъыбарым. – Абы узыншагъэр щызэфIэбгъэувэж хъунум и закъуэкъым. Центрым Iэпкълъэпкъ уз зиIэ спортсменхэм Параолимпиадэм шы спортымкIэ зэхьэзэхуэхэм зыщыхуагъэхьэзыр хъунущ. Ардыдэм щылэжьэфынущ сабийхэм папщIэ гъэмахуэ зыгъэпсэхупIэхэр».
 КъБР-м сымаджэхэм шым ягъэшэсурэ щеIэзэныр гупыж зыщIар Псыхуабэ-Шэрджэс чыристан IуэхущIапIэрщ. Илъэситху ипэкIэ КъБР-м и Прохладнэ районым хыхьэ Благовещенкэ къуажэм щылэжьэн щыщIидзауэ щытащ иджы зызрагъэубгъуну я мурад ЕсэнтIыгу и ИппотерапиемкIэ центрым и къудамэр. 
 «Иппотерапиер» къыбгурыIуэн зэрыхуейр зи Iэпкълъэпкъым сэкъат зиIэ цIыхухэм, нэхъыбэу – сабийхэм, зэреIэзэ гъэхъужыкIэ Iэмалущ. Апхуэдэ IуэхущIапIэхэр куэд щIауэ щолажьэ Мэзкуу, Волгоград, Тверь, Ставрополь къалэхэми Ингуш республикэми. Дыщыгугъынщ мыгувэу ЕсэнтIыгу щыIэ центрым и къудамэ Налшыки къыщызэIуахыну.
 
Чэрим Марианнэ.
